*****
ΚΑΝΟΝΙΣΜΟΣ (ΕΟΚ) αριθ. 1596/86 ΤΗΣ ΕΠΙΤΡΟΠΗΣ
της 26ης Μαΐου 1986
που καθορίζει τις τιμές που πρέπει να ληφθούν υπόψη για τον υπολογισμό της αξίας των αποθεμάτων παρέμβασης γεωργικών προϊόντων στην Ισπανία και Πορτογαλία, την 1η Μαρτίου 1986, στον λογαριασμό που προβλέπεται στο άρθρο 4 του κανονισμού (ΕΟΚ) αριθ. 1883/78
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδότησης των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1334/86 (2), και ιδίως το άρθρο 9.
Εκτιμώντας:
ότι ο κανονισμός (ΕΟΚ) αριθ. 3247/81 του Συμβουλίου (3), προβλέπει λογαριασμούς για κάθε προϊόν για το οποίο έχει καθοριστεί τιμή παρέμβασης και ότι η αξία των προϊόντων που έχουν αγοραστεί κατά τη διάρκεια του έτους αντιστοιχεί στις τιμές παρέμβασης που έχουν οριστεί στους διάφορους κανονισμούς κοινής οργάνωσης των αγορών·
ότι, για τις δαπάνες που πρέπει να καταγραφούν στην Ισπανία και την Πορτογαλία, η χρηματοδότηση των δαπανών αρχίζει την 1η Μαρτίου 1986, δυνάμει του άρθρου 394 της πράξης προσχώρησης· ότι θα πρέπει να καθοριστεί η αξία των γεωργικών προϊόντων που βρίσκονται σε αποθέματα δημόσιας παρέμβασης στην Ισπανία· ότι, για το σκοπό αυτό, πρέπει να ληφθούν υπόψη, σύμφωνα με την αρχή που περιέχεται στο άρθρο 68 της ίδιας πράξης προσχώρησης, οι τιμές παρέμβασης που ισχύουν στη χώρα κατά την ημερομηνία αυτή·
ότι για Πορτογαλία, σύμφωνα με το καθεστώς της μετάβασης κατά στάδια που προβλέπεται από την πράξη προσχώρησης, ανάλογη ρύθμιση εφαρμόζεται μόνο στον τομέα του ελαιόλαδου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τον καθορισμό του λογαριασμού που προβλέπεται στο άρθρο 4 του κανονισμού (ΕΟΚ) αριθ. 1883/78 από τους οργανισμούς παρέμβασης στην Ισπανία και την Πορτογαλία, η αξία των αποθεμάτων για τα οποία χορηγείται κοινοτική χρηματοδότηση, που πρέπει να εγγραφεί στο κονδύλι 2 του πίνακα Α που εμφαίνεται στο παράρτημα ΙΙΙ του κανονισμού (ΕΟΚ) αριθ. 3184/83 της Επιτροπής (4), υπολογίζεται για κάθε σχετικά προϊόν πολλαπλασιάζοντας την ποσότητα των κανονιστικών αποθεμάτων στη δημόσια παρέμβαση με την τιμή παρέμβασης που έχει καθοριστεί για το προϊόν αυτά κατ' εφαρμογή του άρθρου 68 πρώτο εδάφιο και του άρθρου 236 πρώτο εδάφιο της πράξης προσχώρησης και που ισχύει την 1η Μαρτίου 1986.
Ο κατάλογος των τιμών παρεμβάσεως που πρέπει να ληφθεί υπόψη αναφέρεται στο παράρτημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 1986.